Kortstekel-suierbekkie - Wikipedia
Die Kortstekel-suierbekkie (Chiloglanis pretoriae) is 'n varswater vis wat voorkom in die Limpoporivier, die Komatirivier en die middel en onderste gedeeltes van die Zambezirivier in Suider-Afrika. In Engels staan die vis bekend as die Shortspine suckermouth.
Die vis het baie ooreenkomste met die Wimpelstert-suierbekkie. Die dorsale vin is redelik klein. Die kop is plat en die oë klein en die vis het 'n groot mond. Die vis is donkerbruin met ligter vlekke op die rug en 'n reeks vertikale, ligter lyne op die liggaam. Daar is 'n swart baan op elke lob van die stertvin. Die vis word tot 65 mm lank.
Die vis leef in rotsagtige riwwe en stroomversnellings in permanente riviere. Hulle is minder gevoelig vir hoogte bo seevlak en kom dus in groter band bo seevlak voor. Hulle vreet water insekte en broei in die somer waar die wyfie haar eiers tussen rotse en in gruis lê.